**Φιλοσοφία - Σκοπιμότητα**

**(Να αναφέρετε σε ένα κείμενο 100-150 λέξεων το θεωρητικό πλαίσιο,στο οποίο βασίζεται το παρόν πρόγραμμα, και τη σκοποθεσία του)**

*«Το έλλειμμα ενημέρωσης και συστηματικής εκπαίδευσης του μαθητικού - νεανικού πληθυσμού της Ελλάδας γύρω από ζητήματα σεξουαλικότητας, σεξουαλικής υγείας και ασφαλούς σεξουαλικής συμπεριφοράς έχει επισημανθεί επανειλημμένα, εδώ και πολλά χρόνια από ποικίλους επιστημονικούς και κοινωνικούς φορείς. Αποτυπώνεται, δε, σε μια σειρά ερευνητικών ευρημάτων, τα οποία δείχνουν ότι ένα σημαντικό τμήμα του μαθητικού και νεανικού πληθυσμού δε γνωρίζει γιατί και πώς πρέπει να προφυλάσσεται κατά τη σεξουαλική του δραστηριότητα.*

*«Η Περιεκτική Σεξουαλική Αγωγή είναι μία προσέγγιση της Σεξουαλικής Αγωγής η οποία βασίζεται στα δικαιώματα και επικεντρώνεται στο φύλο. Έχει ως στόχο να εφοδιάσει τους εφήβους με γνώσεις, δεξιότητες, στάσεις και αξίες που θα τους ενδυναμώσουν στο να αναπτύξουν μία θετική οπτική της σεξουαλικότητάς τους καθώς αναπτύσσονται συναισθηματικά και κοινωνικά. Η σεξουαλική αγωγή είναι ζωτικής σημασίας για την επίτευξη μερικών στόχων της αειφόρου ανάπτυξης (SDG’S) και κυρίως του τέταρτου στόχου (SDG4) που αφορά στην ποιοτική εκπαίδευση (UNESCO, 2018).*

Στόχος είναι «*η ενδυνάμωση των παιδιών για να αντιμετωπίζουν αποτελεσματικά παράγοντες που μπορεί να επηρεάσουν θετικά ή αρνητικά τις ζωές τους στο παρόν ή στο μέλλον. Η σεξουαλική διαπαιδαγώγηση καθιστά τα παιδιά και τους νέους ικανούς να αντιστέκονται στην πρόωρη έναρξη σεξουαλικής δραστηριότητας ή/και στην επίδειξη σεξουαλικής συμπεριφοράς υψηλού κινδύνου, ώστε να κάνουν συνειδητοποιημένες επιλογές οι οποίες τους βοηθούν να κατανοούν και να χαίρονται τη σεξουαλικότητά τους σε ένα υγιές πλαίσιο, ευνοούν την ανάπτυξή τους και την επίτευξη του μέγιστου των δυνατοτήτων τους ,ενισχύουν την ποιότητα ζωής τους και συμβάλλουν στην ανάπτυξη μιας κοινωνίας που εδράζεται στις αξίες της αγάπης, της αλληλεγγύης, του σεβασμού και της υπευθυνότητας»*

*Πηγή:* ***«Ταξίδι ζωής»*** *– εκπαιδευτικό πρόγραμμα Αγωγή Υγείας από το Υπουργείο Παιδείας της Κύπρου (σελ. 10).* [*http://archeia.moec.gov.cy/sd/299/agogi\_ygeias\_taxidi\_zois.pdf*](http://archeia.moec.gov.cy/sd/299/agogi_ygeias_taxidi_zois.pdf)